16 במרץ 2025

נייר עמדה לקראת דיון בוועדה לביטחון לאומי בנושא:

**אלימות על רקע לאומני בערים המעורבות**

הערים המעורבות, בהיותן מיקרוקוסמוס של מדינת ישראל, הן המפתח להבנה כיצד יכולים ערבים ויהודים לחיות בישראל בשכנות טובה, בשותפות ובשוויון.

בשנים האחרונות, תופעות האלימות והפשיעה בחברה הערבית הולכות ומתגברות וגובות מחיר בלתי נסבל של חיי אזרחיות ואזרחים. בשנים 2023 ו-2024 מספר הקורבנות הגיע לשיא עם 244 ו-230 קורבנות בנסיבות של אלימות ופשיעה, בהתאמה. האלימות והפשיעה גובות חיי אדם גם בערים המעורבות, ובייחוד בלוד ורמלה שמובילות בנתוני הפשיעה ברמה הארצית, עם 17 נרצחים בלוד ו-16 נרצחים ברמלה בשנת 2024.

עם זאת, כל ניסיון לצייר את אירועי הפשיעה כאירועי אלימות על רקע לאומני, הוא פרובוקציה שמטרתה לפגוע במרקם היחסים בין יהודים וערבים.

להוציא פיגועים בודדים שבוצעו על-ידי ערבים, חלקם אזרחי המדינה, וכוונו כלפי יהודים (ובכמה מקרים גבו גם חיי אזרחים ערבים), לא קיימת כיום תופעה של אלימות על רקע לאומני בערים המעורבות.

להיפך. גם כשהיו מי שספק התריעו, ספק קיוו, לעורר מתיחוּת בין יהודים וערבים בערים המעורבות לאחר הטבח שארע ב-7.10.2023 והמלחמה שפרצה בעקבותיו – וחזו התנגשויות אלימות בדומה לאלה שהתרחשו בחודש מאי 2021 - הרי שאירועים כאלה לא התרחשו כמעט בכלל.

ככלל, מקרי האלימות מתרחשים בתוך החברה הערבית – כאשר האזרחים הערבים הם הפוגעים והקורבנות. ואולם, נוכח השינויים המובילים לכך שמדינת ישראל הופכת ליותר ויותר מעורבת, מעגלי הפגיעה הולכים ומתרחבים, ואזרחים יהודים נפגעים לעתים גם כן.

הקורבנות בנפש שגובה הפשיעה הם קצה הקרחון של תופעה רחבה ועמוקה הרבה יותר, של השתלטות גורמים עברייניים וארגוני פשיעה על החברה הערבית. תופעה שהופכת כל יציאה מהבית למסוכנת ומהווה חסם מרכזי לפיתוח כלכלי של אוכלוסייה זו.

לצד המחיר הפיסי והנפשי הכבד שהינו מנת חלקם של האזרחיות והאזרחים הערבים, וגם של שכניהם היהודים בערים המעורבות, הפשיעה פוגעת גם ביחסים בין האוכלוסיות ומקשה על הרוב הנורמטיבי שחפץ בחיים נורמליים וביחסים טובים.

**לאור זאת, עמותת יוזמות אברהם ממליצה:**

1. יש להשקיע בתוכניות ממשלתיות, דוגמת החלטת ממשלה 1834, לקידום שוויון ושילוב בין יהודים וערבים המתגוררים בערים המעורבות. על תוכניות אלה להיות מגובות בתקציבים משמעותיים שיאפשרו לרשויות המקומיות להפעיל תוכניות ולוודא כי מתקיים שוויון בכלל תחומי החיים שעליהם אמונות הרשויות.
2. לבלום את הפשיעה בחברה הערבית תוך יישום החלטת ממשלה 549 במלואה ובאופן שיעצור את פעילות ארגוני הפשיעה כשם שנעשה בחברה היהודית.
3. עבודה יעילה של משטרת ישראל ופענוח פשעים, בהם מקרי רצח, הם תנאי לביסוס האמון של החברה הערבית במשטרה שיוביל, בתורו, לעבודה טובה עוד יותר שתשיב את הביטחון האישי לאזרחים הערבים.